CELEX: 32020D1038
Language: bg
Date: 2020-07-15 00:00:00
Title: Решение за изпълнение (ЕС) 2020/1038 на Комисията от 15 юли 2020 година за отлагане на датата на изтичане на срока на одобрението на креозот за употреба в биоциди от продуктов тип 8 (текст от значение за ЕИП)

16.7.2020   
               
               
                  BG
               
               
                  Официален вестник на Европейския съюз
               
               
                  L 227/74
               
            
         РЕШЕНИЕ ЗА ИЗПЪЛНЕНИЕ (ЕС) 2020/1038 НА КОМИСИЯТА
         от 15 юли 2020 година
         за отлагане на датата на изтичане на срока на одобрението на креозот за употреба в биоциди от продуктов тип 8
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 14, параграф 5 от него,
         след консултация с Постоянния комитет по биоцидите,
         като има предвид, че:
         
                     (1)
                  
                  
                     Активното вещество креозот е включено в приложение I към Директива 98/8/ЕО на Европейския парламент и на Съвета (2) за употреба в биоциди от продуктов тип 8 и поради това съгласно член 86 от Регламент (ЕС) № 528/2012 се смята за одобрено съгласно посочения регламент, ако са спазени спецификациите и условията, определени в приложение I към посочената директива.
                  
               
                     (2)
                  
                  
                     На 27 октомври 2016 г. беше подадено заявление в съответствие с член 13, параграф 1 от Регламент (ЕС) № 528/2012 за подновяване на одобрението на креозот.
                  
               
                     (3)
                  
                  
                     С Решение за изпълнение (ЕС) 2017/2334 на Комисията (3) датата на изтичане на срока на одобрението на креозота беше отложена за 31 октомври 2020 г., за да се даде достатъчно време за разглеждане на заявлението.
                  
               
                     (4)
                  
                  
                     На 16 септември 2019 г. предишният оценяващ компетентен орган — от Обединеното кралство — представи пред Европейската агенция по химикали („Агенцията“) препоръка относно подновяването на одобрението. На 30 януари 2020 г. компетентният орган на Полша пое функцията на оценяващ компетентен орган по заявлението. След като компетентният орган извърши пълна оценка на заявлението в съответствие с член 14, параграф 3 от Регламент (ЕС) № 528/2012, Агенцията предстои да изготви и представи пред Комисията становище относно подновяването на одобрението на активното вещество в срок от 270 дни от получаването на препоръката от оценяващия компетентен орган.
                  
               
                     (5)
                  
                  
                     Освен това, тъй като креозотът е класифициран като канцерогенно вещество от категория 1B в съответствие с Регламент (ЕО) № 1272/2008 на Европейския парламент и на Съвета (4) и отговаря на критериите за устойчиво, биоакумулиращо и токсично вещество и за много устойчиво и много биоакумулиращо вещество в съответствие с приложение XIII към Регламент (ЕО) № 1907/2006 на Европейския парламент и на Съвета (5), той отговаря на критериите за изключване, посочени в член 5, параграф 1, букви а) и д) от Регламент (ЕС) № 528/2012. Поради това е необходимо допълнително проучване, преди да се вземе решение дали е изпълнено поне едно от условията, посочени в член 5, параграф 2, първа алинея от Регламент (ЕС) № 528/2012, и дали в тази връзка одобрението на креозота може да бъде подновено.
                  
               
                     (6)
                  
                  
                     Освен това по отношение на креозота, неговите съединения и дървесината, обработена с тях, се прилагат ограниченията, определени в приложение XVII към Регламент (ЕО) № 1907/2006. Съгласно Решение за изпълнение (ЕС) 2019/961 на Комисията (6) Франция следва да подаде до Агенцията досие в съответствие с приложение XV към Регламент (ЕО) № 1907/2006 за започване на процедура по ограничаване на Съюза съгласно членове 69—73 от посочения регламент. Необходимо е допълнително проучване, за да се осигури съгласуваност между оценката с оглед на подновяване на одобрението на креозота като активно вещество съгласно Регламент (ЕС) № 528/2012 и процедурата по ограничаване на Съюза съгласно Регламент (ЕО) № 1907/2006 и да се осигури ефективен контрол на креозота и на дървесината, обработена с него.
                  
               
                     (7)
                  
                  
                     От изложеното по-горе става ясно, че поради причини извън контрола на заявителя има вероятност срокът на одобрението на креозота за употреба в биоциди от продуктов тип 8 да изтече, преди да бъде взето решение относно подновяването му. Поради това е целесъобразно датата на изтичане на срока на одобрението на креозота да се отложи за срок, който ще бъде достатъчно дълъг, за да се даде възможност за разглеждане на заявлението.
                  
               
                     (8)
                  
                  
                     Като се вземат предвид сроковете, необходими за изготвянето и представянето на становището на Агенцията и за вземане на решение дали е изпълнено поне едно от условията, посочени в член 5, параграф 2, първа алинея от Регламент (ЕС) № 528/2012, и дали поради това одобрението на креозота може да бъде подновено, е целесъобразно датата на изтичане на срока на одобрението на креозота да се отложи за 31 октомври 2021 г.
                  
               
                     (9)
                  
                  
                     Датата на изтичане на срока на одобрението се променя, но креозотът продължава да бъде одобрено вещество при спазване на спецификациите и условията, определени в приложение I към Директива 98/8/ЕО,
                  
               ПРИЕ НАСТОЯЩОТО РЕШЕНИЕ:
         
            Член 1
            Датата на изтичане на срока на одобрението на креозота за употреба в биоциди от продуктов тип 8 се отлага за 31 октомври 2021 г.
         
         
            Член 2
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 15 юли 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 167, 27.6.2012 г., стр. 1.
         
            (2)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).
         
            (3)  Решение за изпълнение (ЕС) 2017/2334 на Комисията от 14 декември 2017 г. за отлагане на датата на изтичане на срока на одобрението на креозота за употреба в биоциди от продуктов тип 8 (ОВ L 333, 15.12.2017 г., стр. 64).
         
            (4)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
         
            (5)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).
         
            (6)  Решение за изпълнение (ЕС) 2019/961 на Комисията от 7 юни 2019 г. за разрешаване на временна мярка, предприета от Френската република в съответствие с член 129 от Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH), за ограничаване на използването и пускането на пазара на обработена с креозот дървесина и други свързани с креозот вещества (ОВ L 154, 12.6.2019 г., стр. 44).